এমনি সময় মোমেন্টিয়ার এলিয়ন সামনের টেবিলে রাখা কনফারেন্স মাইক্রো ফোনের বাটন টিপে তার চূড়ান্ত আর্গুমেন্ট দিতে শুরু করলেন। তিনি বললেন- মহামান্য আদালত! বিগত দেড় হাজার বছর পর্যবেক্ষণ ও অনুসন্ধানের পর আপনার বরাবরে আমরা দুনিয়ার বিভ্রান্তিবিলাসীদের যে সুচিন্তিত রিপোর্ট পেশ করেছি তারই আলোকে আজ দুনিয়া থেকে তুলে এনে অবিশ্বাসীদের চলমান সময়ের দু’জন মুখ্য অপরাধীকে হাজির করা হয়েছে। আজকের আদালত তাদের এই জবানবন্দিকেই তাদের জন্য সর্বোচ্চ সাজা বিবেচনা করে তাদেরকে দুনিয়াতে ফিরিয়ে দেবার আদেশ প্রার্থনা করছে। যাতে তাদের বক্তব্য থেকেই দুনিয়ার বিশ্বাসী আর অবিশ্বাসী সব সম্প্রদায়ের সামনেই মানবতার চিরশত্রু এই ঘৃণ্যচক্রের মুখোশটা খুলে যায় এবং দুনিয়ার মানুষ তাদের সত্যিকারের পরিচয় ও দুনিয়াতে তাদের বসবাসের প্রকৃত সময়কালটা জানতে পেরে ধন্য হয়। আপনার আদিষ্ট বিষয়ে আজকে আমাদের আর কোন বক্তব্য নেই মহামান্য আদালত, সর্বোচ্চ ইনসাফ প্রতিষ্ঠিত হোক এটাই আমাদের কাম্য।